Document ID: 32011R0508
Publication Date: 2011-05-24

Title and Content:
NARIADENIE KOMISIE (EÚ) č. 508/2011
z 24. mája 2011,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí abamektínu, acetamipridu, cyprodinilu, difenokonazolu, dimetomorfu, fenhexamidu, prochinazidu, protiokonazolu, pyraklostrobínu, spirotetramatu, tiaklopridu, tiametoxámu a trifloxystrobínu v určitých produktoch alebo na nich
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Maximálne hladiny rezíduí (maximum residue levels, MRL) abamektínu, acetamipridu, fenhexamidu, pyraklostrobínu, tiaklopridu a trifloxystrobínu sa stanovili v prílohe II a v časti B prílohy III k nariadeniu (ES) č. 396/2005. MRL cyprodinilu, difenokonazolu, dimetomorfu, prochinazidu, protiokonazolu, spirotetramatu a tiametoxámu sa stanovili v časti A prílohy III k nariadeniu (ES) č. 396/2005.
(2)
V súvislosti s postupom bola v súlade so smernicou Rady 91/414/EHS z 15. júla 1991 o uvádzaní prípravkov na ochranu rastlín na trh (2) a podľa článku 6 ods. 1 nariadenia (ES) č. 396/2005 podaná žiadosť o úpravu existujúcej MRL na účely povolenia použitia prípravku na ochranu rastlín, ktorý obsahuje účinnú látku fenhexamid, na cibuli.
(3)
Pokiaľ ide o abamektín, bola podaná takáto žiadosť o použitie na marhuliach a broskyniach. Pokiaľ ide o acetamipirid, bola podaná takáto žiadosť o použitie na barborke jarnej a na červenej horčici. Pokiaľ ide o cyprodinil, bola podaná takáto žiadosť o použitie na čerstvej šošovici. Pokiaľ ide o difenokonazol, bola podaná takáto žiadosť o použitie na paprike a baklažánoch. Pokiaľ ide o dimetomorf, bola podaná takáto žiadosť o použitie na cesnaku, cibuli, šalotke, baklažánoch a na artičokoch pravých. Pokiaľ ide o prochinazid, bola podaná takáto žiadosť o použitie na jahodách. Pokiaľ ide o protiokonazol, bola podaná takáto žiadosť o použitie na rôznej koreňovej zelenine. Pokiaľ ide o pyraklostrobín, bola podaná takáto žiadosť o použitie na rajčiakoch, baklažánoch, artičokoch pravých a na zeleri. Pokiaľ ide o spirotetramat, bola podaná takáto žiadosť o použitie na rôznych plodinách mimo Európskej únie. Pokiaľ ide o tiakloprid, bola podaná takáto žiadosť o použitie na osive bavlny a figách. Pokiaľ ide o tiametoxám, bola podaná takáto žiadosť o použitie na jahodách a fazuli (so strukmi). Pokiaľ ide o trifloxystrobín, bola podaná takáto žiadosť o použitie na listovej hlúbovej zelenine.
(4)
Pokiaľ ide o trifloxystrobín, Európsky úrad pre bezpečnosť potravín, (ďalej len „úrad“), preskúmal nielen použitie na listovej hlúbovej zelenine, ale aj štúdie týkajúce sa kŕmenia zvierat, a dospel k záveru, že je potrebné stanoviť MRL pre výrobky živočíšneho pôvodu so zmenenou definíciou rezíduí na hranici určenia na účely presadzovania práva.
(5)
V súlade s článkom 8 nariadenia (ES) č. 396/2005 príslušné členské štáty prehodnotili tieto žiadosti a zaslali Komisii hodnotiace správy.
(6)
Úrad posúdil žiadosti a hodnotiace správy a preskúmal najmä riziká pre spotrebiteľov a tam, kde to bolo potrebné, aj pre zvieratá, a vydal odôvodnené stanoviská k navrhovaným MRL (3). Tieto stanoviská zaslal Komisii a členským štátom a zverejnil ich.
(7)
Úrad dospel vo svojich odôvodnených stanoviskách k záveru, že všetky požiadavky na údaje boli splnené a že úpravy MRL odporúčané úradom sú prijateľné, pokiaľ ide o bezpečnosť spotrebiteľov, na základe posúdenia vystavenia spotrebiteľa pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Ani celoživotná expozícia spotrebiteľov účinkom týchto látok prostredníctvom konzumácie akýchkoľvek potravín, ktoré môžu obsahovať tieto látky, ani krátkodobá expozícia spôsobená extrémnou konzumáciou príslušných plodín neukázali, že existuje riziko prekročenia prijateľného denného príjmu (acceptable daily intake, ADI) alebo akútnej referenčnej dávky (acute reference dose, ARfD).
(8)
Na základe odôvodnených stanovísk a vyhlásenia úradu a vzhľadom na faktory týkajúce sa zvažovanej skutočnosti vhodné úpravy MRL spĺňajú požiadavky článku 14 ods. 2 písm. a) nariadenia (ES) č. 396/2005.
(9)
Podľa toho by sa mali príslušne zmeniť a doplniť prílohy II a III k nariadeniu (ES) č. 396/2005.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jej uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. mája 2011

Classification:
Level 1 Topics: 100158
100149
100157
100156
Level 2 Topics: 100261
100257
100254
100215
100249
100250
Level 3 Topics: 2723
2735
1277
3641
2014
2737
1268
All Topics: 1277
1590
2723
2735
2737
3646
5227
6569